Organizirana je s ciljem da nadležni mještanima odgovore na pitanja, a na kraju je završila vikom, vrijeđanjem i psovkama. Jučer održana tribina o izgradnji kompostane u Obreščici izazvala je, očekivano, velik interes među stanovnicima Brezovice. Već se tjednima, naime, tom gradskom četvrti na jugu Zagreba širi strah zbog postrojenja za kompostiranje biootpada koje bi se tamo trebalo izgraditi. Oni smatraju da će negativno utjecati na okoliš zbog čega su najavili prosvjede. Stoga je Grad organizirao tribinu s ciljem informiranja javnosti.

“Izgradi si je doma”

– Činjenica je da se to trebalo učiniti već davno prije, a ne da odluka bude donesena i dokumentacija objavljena pa da građani iz nje saznaju kako će se kompostana raditi u njihovom susjedstvu – priznala je predsjednica vijeća Gradske četvrti Brezovica Marina Pucević na samom početku tribine. Već tada atmosfera je bila usijana, pa je tako prezentacija koju su održali predstavnici nadležnih gradskih ureda u prvih pet minuta prekidana čak tri puta. Na tribini se okupilo nekoliko stotina nezadovoljnih Brezovčana, a s obzirom da u dvoranu nisu svi stali, počeli su u nju ulaziti i kroz prozore. Pritom su otvoreno izrazili nezadovoljstvo uvjetima u kojima se tribina održava, a nisu bili zadovoljni ni prezentacijom , prije svega zato što su im većinom čitani pravilnici koji su već dostupni na internetu.

Vaš preglednik ne omogućava pregled ovog sadržaja.

– Dajte nam mikrofon i odgovarajte na pitanja, otvoreno nam recite što ćete ovdje raditi. Hoće li to smrdjeti, hoće li nam biti narušena kvaliteta života, hoćete li onečistiti vodu? – pobunili su se mještani na što im je direktor Zagrebačkog centra za gospodarenje otpadom (ZCGO) Igor Zgomba objasnio kako kompostana nije opasna jer se u njoj obrađuje samo biootpad. Vanja Oštrić iz ZCGO-a dodala je pak kako se tek treba odlučiti kakav tip kompostane će se graditi te da se još treba provesti niz studija.

– Izgradi si je onda doma u dvorištu – prolomio se povik iz mase, a Brezovčani su nastavili iznositi sumnje u vjerodostojnost provedenih studija. Također, zaključili su da je za građane tog dijela grada ponižavajuće što ih se želi “potkupiti” infrastrukturom.

Branit će je tijelima

– Plaćamo isti prirez kao svi u Zagrebu, a niste ovdje ulagali desetljećima. I sad bismo trebali mahati repom jer ćete nam izgraditi infrastrukturu koja vama treba. Ne, hvala! – rekli su mještani te jasno poručili kako će Obreščicu braniti tijelima ako će biti potrebno.

– Mogli smo bez vaše infrastrukture, ali nećemo vam dati da nam uzmete jedino što imamo i bez vas, našu prirodu – zaključili su te poručili predstavnicima gradskih ureda da gradonačelniku Milanu Bandiću prenesu poruku da u Brezovici ne žive budale.

Pogledajte i galeriju 5 zelenih oaza u Zagrebu za bijeg od svakodnevnice: